Il-Fondazzjoni Richmond fasslet programm biex tgħin ħaddiema individwali u anke lil min iħaddem jaslu għal soluzzjoni dwar problemi mentali fuq il-post tax-xogħol. Il-Kap Eżekuttiv tal-Fondazzjoni Richmond qalet li s-saħħa mentali tħalli effett fuq il-produttività u għandha tinghħta prijorità. Fl-aħħar 20 sena l-Fondazzjoni Richmond ħadmet ma' 82 organizzazzjoni li bejniethom iħaddmu mat-30,000 ħaddiem biex tgħinhom jinstabu s-soluzzjonijiet għal diversi problemi ta' saħħa mentali. F'sena, il-Fondazzjoni Richmond torganizza madwar 3,600 sessjoni ta' terapija għall-ħaddiema li jbatu minn diffikultajiet mentali jew isofru minn mard mentali li qed jaffettwawhom b'mod negattiv fuq il-post tax-xogħol. Biex tlaħħaq mad-domanda, il-Fondazzjoni għandha aktar minn 20 terapista professjonali li jaħdmu fuq firxa wiesgħa ta' diffikultajiet. Il-Kap Eżekuttiv Stephania Dimech Sant qalet "matul dawn is-snin aħna għamilna riċerka u ħarisna lejn riċerki ta' entitajiet oħra u qegħdin insegwu t-trends fejn l-issues ta' saħħa mentali fuq il-post tax-xogħol, naraw ħafna stress, anzjetà, dippressjoni, ovvjament jekk il-ħaddiema mhumiex b'saħħithom kemm fiżikament kif ukoll mentalment l-intrapriża ma tistas timxi 'l quddiem u allura ħadna l-opportunità u ħarisna lejn is-servizzi tagħna u qed jippreżentawhom b'mod ġdid biex ikun sostenibbli għall-organizzazzjonijiet biex ikunu inċentivati biex jieħdu ħsieb tal-ħaddiema tagħhom." Il-Kap Eżekuttiv Dimech Sant qalet li wieħed jista' jinduna bid-diffikultajiet mentali mill-mod kif persuna tirreaġixxi għas-sitwazzjoni ta' madwarha." Persuna tista' turi diversi sintomi meta jkollha problemi ta' saħħa mentali, tibdil fl-imġiba, jekk persuna tkun ċajtiera fid-daqqa u l-ħin tibda tinqata' għaliha weħedha jew taħtaf jew forsi tkun aktar bin-nervi." Il-Kap Eżekuttiv tal-Fondazzjoni Richmond appellat biex dawk li jeħtieġu l-għajnuna – kemm ħaddiema u anke min iħaddem, jersqu lejn il-Fondazzjoni biex jibbenefikaw mill-firxa ta' servizzi li toffri.